
A Világsátor kérdése régiónkban

Dolgozatom témája a Multifunkcionális Nemzetiségi és Roma Kulturális, Oktatási Központ, köznapi nevén Világsátor. Elsősorban azért választottam ezt a témát, mert én is Ózdon élek, így közvetlenül tapasztaltam, hogy mennyire megosztotta a központ kérdése a lakosság véleményét. Ami még fontosabb, hogy engem személy szerint nagyon érdekelnek az ilyen és ehhez hasonló lehetőségek, politológusként szívesen dolgoznék ezen a szakterületen. Úgy gondolom, hogy fontos a hátrányos helyzetűek felkarolása, és támogatása, a békés együttélés, mivel így javíthatunk az ország helyzetén. Véleményem szerint sokan a tudatlanságuk miatt mondtak nemet a Világsátor megvalósítására, mivel hamis információt kaptak a projektről. Dolgozatomban a különböző események bemutatásán keresztül szeretném részletesen megvizsgálni, hogy miért váltott ki ennyire szélsőséges véleményeket a Multifunkcionális Nemzetiségi és Roma Kulturális, Oktatási Központ kérdése. Bevezetésként felvázolom majd a Világsátor koncepcióját, részletesen bemutatom a projektet, hogy miről is szól. Majd rátérek arra, hogy milyen politikai lépéseket tettek Miskolcon, miután bejelentették a Központ létrehozásának tervét. Részletesebben mutatnám majd be az ózdi helyzetet, hogy mit tett a város vezetősége, az ellenzék, illetve a lakosság a projekt megvalósítása illetve megakadályozása érdekében. Végezetül összegezni kívánom a leírtakat a különböző pártállású vélemények segítségével, és ez alapján levonom a konklúziót. A projekt kérdéskörével kapcsolatban még nem készült elemzés, illetve tanulmány, ezért internetes – és újságcikkek segítségével szeretném elemezni a témát.



